Document ID: 31990R0387

*****
ΚΑΝΟΝΙΣΜΟΣ (ΕΟΚ) αριθ. 387/90 ΤΟΥ ΣΥΜΒΟΥΛΙΟΥ
της 12ης Φεβρουαρίου 1990
για την τροποποίηση του κανονισμού (ΕΟΚ) αριθ. 475/86 για τον καθορισμό των γενικών κανόνων του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1,
την πρόταση της Επιτροπής,
Εκτιμώντας:
ότι το άρθρο 1 παράγραφος 1 του κανονισμού (ΕΟΚ) αριθ. 1594/83 του Συμβουλίου της 14ης Ιουνίου 1983 σχετικά με την ενίσχυση για τους ελαιούχους σπόρους (1), όπως τροποποιήθηκε τελευταία από τον κανονισμό (ΕΟΚ) αριθ. 2180/88 (2), προβλέπει τη χορήγηση της ενισχύσεως που προβλέπεται στο άρθρο 27 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (4), για τους κραμβόσπορους, τους γογγυλόσπορους και τους ηλιανθόσπορους που μεταποιούνται στην Κοινότητα για την ενσωμάτωσή τους στις ζωοτροφές· ότι η ενίσχυση αυτή -υπολογιζόμενη σύμφωνα με το άρθρο 95 της πράξης προσχώρησης- αποδείχθηκε ανεπαρκής για να καταστεί δυνατή η ενσωμάτωση, στην Ισπανία, των σπόρων αυτών στις ζωοτροφές· ότι το άρθρο 4 του κανονισμού (ΕΟΚ) αριθ. 475/86 (5), όπως τροποποιήθηκε τελευταία από τον κανονισμό (ΕΟΚ) αριθ. 198/90 (6), προβλέπει έναν κατ' εκτίμηση υπολογισμό εφοδιασμού της ισπανικής αγοράς· ότι το άρθρο 14 του εν λόγω κανονισμού προβλέπει τη χορήγηση εξισωτικής ενισχύσεως στους κραμβόσπορους, τους γογγυλόσπορους και τους ηλιανθόσπορους που χρησιμοποιούνται για την παραγωγή ελαίου προς εξαγωγή ή για χρησιμοποίηση από τη βιομηχανία τροφίμων, εντός ορίου ποσότητας που δεν υπερβαίνει το θετικό υπόλοιπο που εμφανίζεται ενδεχομένως κατά την κατάρτιση αυτού του κατ' εκτίμηση υπολογισμού εφοδιασμού· ότι, για να καταστεί δυνατή η ενσωμάτωση στις ζωοτροφές των ηλιανθόσπορων που παράγονται στην Ισπανία, θα πρέπει, εντός του ιδίου ορίου, να προβλεφθεί η χορήγηση ειδικής ενισχύσεως και να προσδιοριστούν τα στοιχεία που θα ληφθούν υπόψη για τον καθορισμό του ποσού της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 14 του κανονισμού (ΕΟΚ) αριθ. 475/86, προστίθεται η ακόλουθη παράγραφος:
«3. Εξάλλου, εντός του ορίου που αναφέρεται στην παράγραφο 1, οι ηλιανθόσποροι που ενσωματώνονται στις ζωοτροφές επωφελούνται ειδικής ενισχύσεως που ισούται με τη διαφορά μεταξύ της ενδεικτικής τιμής των σπόρων αυτών στην Ισπανία και της τιμής των ιδίων σπόρων στη διεθνή αγορά· η διαφορά αυτή προσαρμόζεται για να ληφθεί υπόψη η επίπτωση των δασμών καθώς και η απόκλιση μεταξύ της εσωτερικής τιμής και της τιμής στη διεθνή αγορά των ανταγωνιστικών προϊόντων. Το ύψος αυτής της ενίσχυσης καθορίζεται περιοδικά από την Επιτροπή.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Αυγούστου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 1990.

Labels: 3
2
17
18